病餘用前韵呈魏公
作者：釋寶曇
朝代：宋

paragraphs: 蓬萊仙人雙鬢霜，有蔬一豆酒一觴。
長歌勸客聲激昂，車如流水門如航。
幾生道德爲腥香，今年入謝朝明光。
歸心有如三宿桑，抱琴一笑江中央。
曰余此琴吾翕張，越山入手脩眉蒼。
不容散花來後堂，毗耶室空唯一床。
誰家金釵十二行，春風環佩鳴璆琅。
斯須吐握曾未遑，自謂山穩舟深藏。
不知有力來昏黄，如人裹飯不得嘗。
吾寧萬籟同敷揚，四時花雨仍紛滂，山高水深未易量。
可人啼鳥聲繞梁，六窗濯濯如秋陽。
天人境界誰適當，我自襪線無他長。
唯餘習氣不可忘，有時睥睨如無傍。
爐薰茗碗供平章，一機直欲舂其吭。
戰酣意定心泰康，依舊爾界還吾疆。